Aardklop klop dalk gou weerDie Aardklop-belanghebbendesgroep het Woensdag gesê hulle is “baie positief” dat dit moontlik is om die gewilde Aardklop Kunstefees op Potchefstroom vanjaar te laat voortgaan. Japie Gouws, besturende direkteur van die ATKV en woordvoerder van die Aardklop-belanghebbendes, het in ŉ verklaring gesê die grootste hindernis vir die voortbestaan van die fees is genoegsame borge. “Een van die belangrikste aspekte om die fees te laat plaasvind, is om voldoende borge te kry om die fees moontlik te maak. Indien voldoende borge betyds aan boord kom, is daar geen rede dat daar nie vanjaar van 4 tot 9 Oktober ŉ Afrikaanse kunstefees op Potchefstroom kan plaasvind nie,” het hy gesê. Volgens Gouws het die Aardklop-belanghebbendes, wat bestaan uit verteenwoordigers van die Potchefstroom Sakekamer, die Potchefstroom Stadsraad, gemeenskapsleiers uit Potchefstroom, die Noordwes-Universiteit, stigtersborge asook ander borge en medewerkers van die kunstefees, Dinsdag vergader om te besin oor die haalbaarheid daarvan om die fees te laat voortgaan. “Tydens gister se vergadering is verskeie aspekte van ŉ moontlike fees in Oktober indringend bespreek. Daar is ook gekyk na die omvang van hoe die fees aangebied is, asook na die terugskuif van die feesterrein na Die Bult waar die fees in die beginjare aangebied is,” het Gouws gesê. Hy het gesê die groep is ná afloop van die vergadering baie optimisties dat voldoende borge bereid sal wees om die fees nog ŉ jaar moontlik te maak en dat hulle oor die volgende paar weke sal poog om hierdie borgeskappe te beklink. “Ons is regtig beïndruk met die entoesiasme van baie instansies, sakeondernemings en gemeenskapsleiers in Potchefstroom dat die fees moet voortgaan. Ons doen ŉ beroep op alle belanghebbendes om positief by hierdie inisiatief betrokke te raak,” het hy gesê. Hy het gesê verdere aankondigings sal gemaak word sodra daar ŉ vaste besluit geneem is of die fees wel vanjaar aangebied sal word.